title: 2011/549/UE: Decizia Parlamentului European din 10 mai 2011 privind descărcarea de gestiune pentru execuția bugetului general al Uniunii Europene aferent exercițiului financiar 2009, Secțiunea II – Consiliul#Rezoluția Parlamentului European din 10 mai 2011 conținând observațiile care fac parte integrantă din decizia privind descărcarea de gestiune pentru execuția bugetului general al Uniunii Europene aferent exercițiului financiar 2009, Secțiunea II – Consiliul

text:
               27.9.2011

               RO

               Jurnalul Oficial al Uniunii Europene

               L 250/23

         DECIZIA PARLAMENTULUI EUROPEAN
   din 10 mai 2011
   privind descărcarea de gestiune pentru execuția bugetului general al Uniunii Europene aferent exercițiului financiar 2009, Secțiunea II – Consiliul
   (2011/549/UE)
   PARLAMENTUL EUROPEAN,

               —

               având în vedere bugetul general al Uniunii Europene aferent exercițiului financiar 2009 (1),

               —

               având în vedere conturile anuale finale ale Uniunii Europene pentru exercițiul financiar 2009 [SEC(2010) 963 – C7-0213/2010] (2),

               —

               având în vedere Raportul anual al Consiliului către autoritatea care acordă descărcarea de gestiune privind auditurile interne desfășurate în 2009,

               —

               având în vedere Raportul anual al Curții de Conturi referitor la execuția bugetului privind exercițiul financiar 2009, însoțit de răspunsurile instituțiilor (3),

               —

               având în vedere Declarația de asigurare privind fiabilitatea conturilor și legalitatea și regularitatea operațiunilor subiacente întocmită de Curtea de Conturi în temeiul articolului 287 din Tratatul privind funcționarea Uniunii Europene (4),

               —

               având în vedere articolul 272 alineatul (10) și articolele 274, 275 și 276 din Tratatul CE, precum și articolul 314 alineatul (10) și articolele 317, 318 și 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (5), în special articolele 50, 86, 145, 146 și 147,

               —

               având în vedere Decizia nr. 190/2003 a Secretarului General al Consiliului/Înaltului Reprezentant pentru politica externă și de securitate comună privind rambursarea cheltuielilor de deplasare ale delegaților membrilor Consiliului (6),

               —

               având în vedere Acordul interinstituțional dintre Parlamentul European, Consiliu și Comisie din 17 mai 2006 privind disciplina bugetară și buna gestiune financiară (7),

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar (A7-0088/2011),

               1.

               amână decizia de a acorda secretarului general al Consiliului descărcarea de gestiune pentru execuția bugetului Consiliului aferent exercițiului financiar 2009;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, Consiliului, Comisiei, Curții de Justiție a Uniunii Europene, Curții de Conturi, Ombudsmanului European și Autorității Europene pentru Protecția Datelor și de a asigura publicarea acestora în Jurnalul Oficial al Uniunii Europene (seria L).

            Președintele

         Jerzy BUZEK

            Secretarul general

         Klaus WELLE

      (1)  JO L 69, 13.3.2009.

      (2)  JO C 308, 12.11.2010, p. 1.

      (3)  JO C 303, 9.11.2010, p. 1.

      (4)  JO C 308, 12.11.2010, p. 129.

      (5)  JO L 248, 16.9.2002, p. 1.

      (6)  Decizie ce decurge din Regulamentul de procedură al Consiliului din 22 iulie 2002 (JO L 230, 28.8.2002, p. 7).

      (7)  JO C 139, 14.6.2006, p. 1.

      REZOLUȚIA PARLAMENTULUI EUROPEAN
      din 10 mai 2011
      conținând observațiile care fac parte integrantă din decizia privind descărcarea de gestiune pentru execuția bugetului general al Uniunii Europene aferent exercițiului financiar 2009, Secțiunea II – Consiliul
      PARLAMENTUL EUROPEAN,

                  —

                  având în vedere bugetul general al Uniunii Europene aferent exercițiului financiar 2009 (1),

                  —

                  având în vedere conturile anuale finale ale Uniunii Europene pentru exercițiul financiar 2009 [SEC(2010) 963 – C7-0213/2010] (2),

                  —

                  având în vedere Raportul anual al Consiliului către autoritatea care acordă descărcarea de gestiune privind auditurile interne desfășurate în 2009,

                  —

                  având în vedere Raportul anual al Curții de Conturi referitor la execuția bugetului privind exercițiul financiar 2009, însoțit de răspunsurile instituțiilor (3),

                  —

                  având în vedere Declarația de asigurare privind fiabilitatea conturilor și legalitatea și regularitatea operațiunilor subiacente întocmită de Curtea de Conturi în temeiul articolului 287 din Tratatul privind funcționarea Uniunii Europene (4),

                  —

                  având în vedere articolul 272 alineatul (10) și articolele 274, 275 și 276 din Tratatul CE, precum și articolul 314 alineatul (10) și articolele 317, 318 și 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (5), în special articolele 50, 86, 145, 146 și 147,

                  —

                  având în vedere Decizia nr. 190/2003 a Secretarului General al Consiliului/Înaltului Reprezentant pentru politica externă și de securitate comună privind rambursarea cheltuielilor de deplasare ale delegaților membrilor Consiliului (6),

                  —

                  având în vedere Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (7) (AII),

                  —

                  având în vedere articolul 77 și anexa VI la Regulamentul său de procedură,

                  —

                  având în vedere raportul Comisiei pentru control bugetar (A7-0088/2011),

                  A.

                  întrucât „cetățenii au dreptul să știe cum le sunt cheltuite impozitele și cum este utilizată puterea încredințată organelor politice” (8);

                  B.

                  întrucât concluziile Consiliului European de la Köln din 3-4 iunie 1999 preconizau acordarea de capacități operaționale Consiliului în domeniul unei politici europene de securitate și apărare comune consolidate;

                  C.

                  întrucât Decizia 2004/197/PESC a Consiliului (9) a instituit un mecanism de gestionare a finanțării costurilor comune ale operațiunilor Uniunii Europene cu implicații militare sau de apărare, intitulat ATHENA, iar această decizie, împreună cu Decizia 2004/582/CE a reprezentanților guvernelor statelor membre reuniți în cadrul Consiliului din 28 aprilie 2004 privind privilegiile și imunitățile acordate ATHENA (10), acordă acestui mecanism privilegii și imunități și acordă puteri operaționale Consiliului;

                  D.

                  întrucât Decizia 2000/178/PESC a Consiliului din 28 februarie 2000 privind regimul aplicabil experților naționali în domeniul militar detașați pe lângă Secretariatul General al Consiliului pe perioada de interimat (11) și Decizia 2001/80/PESC a Consiliului din 22 ianuarie 2001 de instituire a Statului Major al Uniunii Europene (12) precizează că cheltuielile generate de detașare a experților militari se înscriu în bugetul Consiliului,

                  1.

                  constată că în 2009 Consiliul a dispus de credite de angajament în valoare totală de 642 000 000 EUR (2008: 743 000 000 EUR), cu o rată de utilizare de 92,33 %, aproximativ la fel ca în 2007 (93,31 %), mai mică decât rata medie a celorlalte instituții (97,69 %);

                  2.

                  consideră că, întrucât articolul 335 din Tratatul privind funcționarea Uniunii Europene recunoaște că instituțiile Uniunii își pot desfășura activitatea cu un anumit grad de autonomie administrativă, această autonomie presupune un grad corespunzător de responsabilitate și răspundere; întrucât Parlamentul este singurul organ ales prin vot direct, iar una dintre sarcinile sale este să acorde, la recomandarea Consiliului, descărcarea de gestiune pentru execuția bugetului general al Uniunii Europene, Parlamentul a decis să reflecte această autonomie în cadrul procedurii de descărcare de gestiune și să separe secțiunile bugetului general care sunt administrate în mod autonom de fiecare dintre celelalte instituții ale Uniunii și să acorde descărcarea de gestiune fiecăreia dintre aceste instituții;

                  3.

                  își exprimă regretul cu privire la dificultățile întâmpinate în cadrul procedurilor de descărcare de gestiune din 2007 și 2008 și își reafirmă poziția exprimată în Rezoluția sa din 16 iunie 2010 (13) referitoare la descărcarea de gestiune acordată Consiliului pentru exercițiul financiar 2008, în special apelul său către Consiliu privind instituirea, împreună cu Parlamentul, a unei proceduri anuale în cadrul procedurii de descărcare de gestiune în vederea furnizării tuturor informațiilor necesare cu privire la execuția bugetului Consiliului;

                  4.

                  reiterează faptul că cheltuielile Consiliului trebuie supuse unui control la fel ca cele ale altor instituții ale Uniunii și consideră că metoda cea mai potrivită ar fi cea prezentată în Rezoluția sa din 16 iunie 2010, în special necesitatea ca acest control să se bazeze „pe următoarele documente scrise depuse de toate instituțiile:

                              —

                              conturile exercițiului financiar încheiat, aferente operațiunilor bugetare;

                              —

                              un bilanț financiar care descrie activul și pasivul;

                              —

                              raportul anual de activitate referitor la gestiunea lor bugetară și financiară;

                              —

                              raportul anual al auditorului intern,

                        precum și pe o prezentare orală în cadrul reuniunii comisiei competente în fond pentru procedura de descărcare de gestiune”;

                  5.

                  regretă profund atât că Președinția Consiliului a refuzat invitațiile de a participa la reuniunile comisiei competente pentru procedura de descărcare de gestiune din cadrul Parlamentului, în cadrul cărora s-a planificat să se discute poziția Președinției Consiliului privind procedura propusă și posibilele modalități de cooperare în ceea ce privește descărcarea de gestiune, cât și că secretarul general al Consiliului a refuzat să participe la reuniunea comisiei competente pentru procedura de descărcare de gestiune din cadrul Parlamentului și la un schimb de opinii privind procedura de descărcare de gestiune a Consiliului;

                  6.

                  ia act de propunerea de memorandum de înțelegere dintre Parlament și Consiliu cu privire la cooperarea lor în timpul procedurii anuale de descărcare de gestiune, propunere anexată la scrisoarea secretarului general al Consiliului din 4 martie 2011, și ia act de disponibilitatea Consiliului de a trata procedura de descărcare de gestiune separat de procedura bugetară, dar reafirmă că trebuie să se păstreze o distincție între rolurile ce le revin Parlamentului și Consiliului în procedura de descărcare de gestiune, iar Consiliul, în niciun caz și pentru niciun motiv, nu trebuie să fie scutit de obligația sa de a fi pe deplin răspunzător în fața cetățenilor pentru fondurile care i-au fost încredințate; regretă profund că Președinția Consiliului și Secretariatul General al Consiliului au refuzat să participe la reuniunea comisiei competente pentru procedura de descărcare de gestiune din cadrul Parlamentului pentru a oferi informații și răspunsuri la întrebările referitoare la procedura de descărcare de gestiune a Consiliului pentru exercițiul financiar 2009 și că, de asemenea, au refuzat să ofere răspunsuri scrise la chestionarul prezentat de raportor;

                  7.

                  ia act cu satisfacție de bunele intenții ale Președinției ungare și de progresele înregistrate; propune ca, pentru a facilita schimbul de informații în cadrul procedurii de descărcare de gestiune, să urmeze aceeași strategie ca și celelalte instituții, strategie ale cărei elemente fundamentale ar trebui să fie:

                              —

                              organizarea unei reuniuni oficiale între reprezentanții Consiliului și comisia competentă pentru procedura de descărcare de gestiune din cadrul Parlamentului, la care să participe secretarul general al Consiliului și Președinția în exercițiu, biroul comisiei competente pentru procedura de descărcare de gestiune, raportorul și deputații care reprezintă grupurile politice (coordonatorii și/sau raportorii alternativi) pentru a furniza toate informațiile necesare privind execuția bugetului Consiliului;

                              —

                              obligația secretarului general al Consiliului de a răspunde la întrebările adresate Consiliului de comisia competentă pentru procedura de descărcare de gestiune din cadrul Parlamentului; precum și

                              —

                              stabilirea unui calendar pentru a optimiza și a stabiliza această soluție intermediară;

                        considerând, astfel, că nu este necesară încheierea unui acord interinstituțional cu Consiliul privind procedura de descărcare de gestiune a Consiliului;

                  8.

                  îndeamnă Curtea de Conturi să efectueze o evaluare aprofundată a sistemelor de supraveghere și control din cadrul Consiliului, similară evaluărilor pe care le-a efectuat la Curtea de Justiție, la Ombudsmanul European și la Autoritatea Europeană pentru Protecția Datelor în cursul pregătirii Raportului anual al Curții de Conturi pentru exercițiul financiar 2009;

         Motive pentru amânarea deciziei de descărcare de gestiune

                  9.

                  menționează că motivele amânării sunt următoarele:

                              (a)

                              Consiliul nu a acceptat nicio invitație de a se întâlni în mod oficial și formal cu comisia competentă pentru procedura de descărcare de gestiune din cadrul Parlamentului sau cu raportorul Parlamentului pentru a discuta chestiuni legate de execuția bugetului Consiliului aferent exercițiului financiar 2009;

                              (b)

                              Consiliul a refuzat să dea un răspuns scris prin care să furnizeze Parlamentului informațiile și documentele ce i-au fost solicitate în anexa la scrisoarea din 14 decembrie 2010 semnată de raportor;

                              (c)

                              Parlamentul nu a primit documente fundamentale din partea Consiliului, cum ar fi lista completă a transferurilor bugetare;

         Măsuri suplimentare ce trebuie luate de Consiliu

                  10.

                  solicită secretarului general al Consiliului să ofere comisiei competente pentru procedura de descărcare de gestiune din cadrul Parlamentului, până la 15 iunie 2011 cel târziu, răspunsuri scrise detaliate la următoarele întrebări:

                              (a)

                              În legătură cu dezbaterile anterioare privind descărcarea de gestiune a Consiliului avute în cadrul comisiei competente pentru procedura de descărcare de gestiune din cadrul Parlamentului, Consiliul nu a participat cu regularitate la aceste reuniuni; cu toate acestea, participarea Consiliului este considerată foarte importantă pentru a răspunde la întrebările membrilor comisiei referitoare la descărcarea de gestiune a Consiliului. Este Consiliul de acord să participe la viitoarele dezbateri ale comisiei competente pentru procedura de descărcare de gestiune din cadrul Parlamentului referitoare la descărcarea de gestiune a Consiliului?

                              (b)

                              De ce schimbă Consiliul în fiecare exercițiu prezentarea/formatul auditului intern? De ce este auditul intern atât de scurt, generic și neclar în fiecare exercițiu? Pentru procedura de descărcare de gestiune pentru exercițiul 2010 și după aceea, ar putea Consiliul să prezinte auditul intern într-o altă limbă/în alte limbi decât franceza?

                              (c)

                              A fost realizat un audit extern? În caz afirmativ, poate comisia competentă pentru procedura de descărcare de gestiune din cadrul Parlamentului să îl consulte? Dacă nu există un audit extern, de ce a ales Consiliul să nu solicite unul?

                              (d)

                              Până acum, activitatea Consiliului a implicat o cofinanțare cu Comisia, fenomen care s-a intensificat după intrarea în vigoare a Tratatului de la Lisabona. Ce sisteme de audit și de control au fost introduse pentru a asigura o transparență deplină? Dat fiind că Tratatul de la Lisabona a intensificat cofinanțarea cu Comisia, ce înțelege Consiliul prin „a răspunde solicitărilor corespunzătoare”?

                              (e)

                              În Raportul său anual pentru 2009, Curtea de Conturi a constatat că, în două dintre cele șase proceduri de achiziții publice supuse auditului, Consiliul nu a respectat normele Regulamentului financiar referitoare la publicarea rezultatelor procedurii. A efectuat Consiliul controale pe mai multe eșantioane de proceduri similare de achiziții publice? A fost optimizată procedura internă pentru a evita astfel de cazuri în viitor?

                              (f)

                              Personalul Reprezentanților Speciali ai Uniunii Europene (RSUE): vă rugăm să indicați structura personalului RSUE din cadrul Consiliului pentru 2009 (întregul personal, schema de personal și altele) – numărul de posturi, gradul. În ce mod și când vor fi repartizate posturile aferente personalului RSUE între Consiliu și Serviciul European de Acțiune Externă (SEAE)? Care a fost bugetul pentru deplasări alocat fiecărui RSUE în parte? Câți membri ai personalului RSUE au fost transferați la 1 ianuarie 2011 la SEAE? Câți membri ai personalului vor rămâne la Consiliu și de ce?

                              (g)

                              Consiliul scoate în evidență la punctul 2.2 al raportului de activitate financiară – 11327/10, FIN 278 chestiuni bugetare referitoare la efectele Tratatului de la Lisabona. A rezolvat Consiliul problemele legate de cheltuielile domnului Solana? Ce parte din cheltuieli aparține bugetului Consiliului și ce parte bugetului Comisiei?

                              (h)

                              La cât se ridică cheltuielile operaționale, administrative, cu personalul, cu imobilele etc. avute în vedere de Consiliu pentru 2009 pentru a crea funcția de Înalt Reprezentant/Vicepreședinte al Comisiei (ÎR/VP)?

                              (i)

                              ÎR/VP și-a preluat funcția la 1 decembrie 2009. Cum au fost repartizate costurile între Consiliu și Comisie (în ceea ce privește personalul, deplasările etc.)? Cum a pregătit Consiliul bugetul 2010 pentru ÎR/VP? Ce linii bugetare și ce sume au fost rezervate pentru activitatea acestuia?

                              (j)

                              Cum va influența spațiul de birouri eliberat în procesul de transfer al personalului către SEAE planurile Consiliului în materie de imobile? S-au adoptat măsuri privind utilizarea în viitor a acestui spațiu de birouri? Care este costul preconizat al mutării? Când au fost publicate procedurile de ofertare pentru mutare, dacă au existat asemenea proceduri?

                              (k)

                              La cât se ridică cheltuielile administrative și operaționale aferente sarcinilor legate de politica externă și de securitate comună/politica de securitate și apărare comună (PESC/PSAC), care au fost finanțate cel puțin parțial din bugetul Uniunii în 2009? Care a fost cuantumul total al cheltuielilor cu PESC în 2009? Ar putea Consiliul identifica cel puțin principalele misiuni și costul acestora în 2009?

                              (l)

                              La cât se ridică costul reuniunilor grupurilor de lucru ale Consiliului pentru PESC/PSAC de la Bruxelles și din alte locuri și unde au avut loc aceste reuniuni?

                              (m)

                              La cât se ridică cheltuielile administrative legate de desfășurarea operațiunilor militare aferente politicii europene de securitate și apărare (PESA)/PESC? Ce proporție din cuantumul total al cheltuielilor cu operațiunile militare a fost suportată din bugetul Uniunii?

                              (n)

                              La cât se ridică cheltuielile administrative suportate pentru funcționarea mecanismului „ATHENA”? De câte posturi a fost nevoie pentru acest mecanism? Vor fi unele dintre aceste posturi transferate SEAE? Cui îi vor fi subordonați titularii posturilor?

                              (o)

                              Rata de ocupare a posturilor din schema de personal a Consiliului este scăzută (91 % în 2009, 90 % în 2008). În consecință, are această rată constant scăzută repercusiuni asupra modului de funcționare al Secretariatului General al Consiliului (SGC)? Poate SGC să își îndeplinească toate funcțiile cu actuala rată de ocupare? Sunt ratele mai scăzute de ocupare specifice unor anumite servicii? Care sunt motivele acestei discrepanțe persistente?

                              (p)

                              Care este numărul total de posturi atribuite sarcinii de „coordonare a politicilor” și sprijin administrativ (astfel cum este definită în rapoartele anuale de evaluare a personalului întocmite de Comisie)? Care este procentajul său în raport cu numărul total de posturi?

                              (q)

                              Pentru a realiza obiectivele administrative în 2009, Consiliul a adăugat munca la distanță la procedurile sale de lucru. Cum dovedește Consiliul eficiența acestei proceduri de lucru? În plus, se solicită Consiliului să prezinte rapoarte cu privire la măsurile suplimentare adoptate în această privință, în special cele adoptate pentru a îmbunătăți calitatea gestiunii financiare, precum și cu privire la impactul acestora.

                              (r)

                              Consiliul și-a majorat numărul de posturi cu 15 (8 AD și 7 AST) pentru a acoperi necesitățile de personal ale unității irlandeze. Care este numărul de persoane care lucrează în celelalte unități lingvistice (personal per limbă)? Există deja personal angajat pentru și din țările candidate? Dacă răspunsul este afirmativ, câte posturi sunt vizate (separat pe țară și pe limbă)?

                              (s)

                              „Grupul de reflecție” a fost creat la 14 decembrie 2007, iar membrii grupului au fost numiți la 15 și 16 octombrie 2008. Care au fost motivele pentru care finanțarea necesară nu a putut fi avută în vedere și inclusă în bugetul 2009? Este un transfer în bugetul 2009 din rezerva pentru cheltuieli neprevăzute către o poziție bugetară care finanțează o structură concepută în 2007 complet neutru din punct de vedere bugetar? Consiliul a alocat 1 060 000 EUR „Grupului de reflecție”. Câte posturi pot fi repartizate acestui grup?

                              (t)

                              Cheltuielile aferente deplasărilor delegațiilor par a fi încă problematice (a se vedea nota Consiliului din 15 iunie 2010 SGS10 8254, punctul semialdin II, p. 4). De ce aceste cheltuieli apar în atâtea linii bugetare diferite?

                              (u)

                              De ce auditul intern consideră încă necesar să adauge „les frais de voyage des délégués et les frais d’interprétation” (cheltuielile de deplasare ale delegaților și cheltuielile de interpretare) după criticile aspre exprimate în ultimele două rezoluții ale Parlamentului referitoare la descărcarea de gestiune a Consiliului?

                              (v)

                              Consiliul a recurs din nou la fondurile necheltuite pentru serviciile de interpretare pentru a majora fondurile destinate cheltuielilor de deplasare ale delegațiilor. Ca urmare, angajamentele efective pentru 2009 aferente cheltuielilor de deplasare s-au ridicat la mult mai puțin decât bugetul inițial și la mai puțin de jumătate din suma disponibilă după transfer (36 100 000 EUR inițial și 48 100 000 EUR disponibile după transfer față de 22 700 000 EUR angajate). Care au fost motivele pentru acest transfer de 12 000 000 EUR (a se vedea raportul de activitate financiară – 11327/10, FIN 278 – punctul 3.3.2 punctul semialdin VI)? De ce transferul de la interpretare către cheltuielile de deplasare ale delegaților este estimat de Consiliu la 12 000 000 EUR la pagina 12 și la 10 558 362 EUR la pagina 13? Pe ce a fost cheltuit restul sumei transferate de la interpretare (suma totală transferată de la interpretare este 17 798 362 EUR)? în plus, se solicită Consiliului să furnizeze explicații cu privire la cuantumul ridicat al ordinelor de recuperare emise înainte de 2009 și reportate pentru 2009 (12 300 000 EUR), precum și cu privire la recuperările realizate din declarațiile referitoare la 2007 (6 300 000 EUR).

                              (w)

                              În 2009, la fel ca în 2008, Consiliul a realocat o parte considerabilă din bugetul său clădirilor, depășind dublul alocării inițiale pentru achiziționarea imobilului Residence Palace (au fost realocate 17 800 000 EUR în plus față de cele 15 000 000 EUR alocate în bugetul 2009). Care sunt motivele acestei realocări? Poate SGC să prezinte cifre concrete privind economiile realizate în urma acestei acțiuni? Care au fost costurile preconizate inițial ale imobilului Residence Palace? Consideră Consiliul că aceste costuri preconizate inițial vor fi respectate sau costurile ar putea să fi mai mari decât s-a estimat? Care sunt măsurile preconizate pentru a finanța imobilul?

                              (x)

                              Execuția bugetului Consiliului – credite reportate: ar putea Consiliul să prezinte suma estimată și obiectul facturilor neprimite până în iunie 2010 pentru exercițiul 2009 și, prin urmare, valoarea creditelor reportate?

                              (y)

                              Creditele reportate pentru 2010 din veniturile alocate acumulate în 2009 s-au ridicat la 31 800 000 EUR. Ele reprezintă circa 70 % din veniturile alocate pentru 2009. Care sunt motivele acestei proporții ridicate a reportărilor? Ce se va întâmpla/s-a întâmplat cu aceste venituri în 2010?

                              (z)

                              Ce înseamnă „provizionul tehnic în valoare de 25 000 000 EUR pentru lansarea Consiliului European 2010”? (a se vedea raportul de activitate financiară – 11327/10, FIN 278 – punctul 3.1 punctul semialdin IV).

                              (aa)

                              Care este nivelul de confidențialitate al bugetului Consiliului specificat de diferitele linii bugetare?

                              (ab)

                              Poate Consiliul evidenția măsurile specifice adoptate pentru a îmbunătăți calitatea gestiunii financiare a Consiliului, în special în ceea ce privește aspectele indicate la punctul 5 din Rezoluția Parlamentului din 25 noiembrie 2009 (14) care însoțește decizia sa privind descărcarea de gestiune a Consiliului pentru exercițiul financiar 2007?

         Documente care trebuie prezentate Parlamentului

                  11.

                  solicită secretarului general al Consiliului să furnizeze comisiei competente pentru procedura de descărcare de gestiune din cadrul Parlamentului, până la 15 iunie 2011 cel târziu, următoarele:

                              (a)

                              lista completă a transferurilor bugetare privind bugetul 2009 al Consiliului;

                              (b)

                              o declarație scrisă referitoare la cheltuielile de misiune ale Consiliului realizate de reprezentanții speciali ai Uniunii Europene;

                              (c)

                              declarația statelor membre pentru 2007 (a se vedea raportul de activitate financiară – 11327/10, FIN 278 – punctul 3.2.2 punctul semialdin II); precum și

                              (d)

                              raportul „Grupului de reflecție” pentru a înțelege de ce un astfel de raport costă 1 060 000 EUR (a se vedea raportul de activitate financiară – 11327/10, FIN 278 – punctul 2.2).

         (1)  JO L 69, 13.3.2009.

         (2)  JO C 308, 12.11.2010, p. 1.

         (3)  JO C 303, 9.11.2010, p. 1.

         (4)  JO C 308, 12.11.2010, p. 129.

         (5)  JO L 248, 16.9.2002, p. 1.

         (6)  Decizie ce decurge din Regulamentul de procedură al Consiliului din 22 iulie 2002 (JO L 230, 28.8.2002, p. 7).

         (7)  JO C 139, 14.6.2006, p. 1.

         (8)  Inițiativa europeană pentru transparență.

         (9)  JO L 63, 28.2.2004, p. 68.

         (10)  JO L 261, 6.8.2004, p. 125.

         (11)  JO L 57, 2.3.2000, p. 1.

         (12)  JO L 27, 30.1.2001, p. 7.

         (13)  JO L 252, 25.9.2010, p. 24.

         (14)  JO L 19, 23.1.2010, p. 9.


title: 2011/351/UE: Decizia Consiliului din 7 martie 2011 privind încheierea unui Protocol între Comunitatea Europeană, Confederația Elvețiană și Principatul Liechtenstein privind aderarea Principatului Liechtenstein la Acordul dintre Comunitatea Europeană și Confederația Elvețiană privind criteriile și mecanismele de determinare a statului responsabil de examinarea unei cereri de azil introduse într-un stat membru sau în Elveția#Protocol între Comunitatea Europeană, Confederația Elvețiană și Principatul Liechtenstein privind aderarea Principatului Liechtenstein la Acordul între Comunitatea Europeană și Confederația Elvețiană privind criteriile și mecanismele de determinare a statului responsabil să examineze o cerere de azil introdusă într-un stat membru sau în Elveția

text:
               18.6.2011

               RO

               Jurnalul Oficial al Uniunii Europene

               L 160/37

         DECIZIA CONSILIULUI
   din 7 martie 2011
   privind încheierea unui Protocol între Comunitatea Europeană, Confederația Elvețiană și Principatul Liechtenstein privind aderarea Principatului Liechtenstein la Acordul dintre Comunitatea Europeană și Confederația Elvețiană privind criteriile și mecanismele de determinare a statului responsabil de examinarea unei cereri de azil introduse într-un stat membru sau în Elveția
   (2011/351/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 78 alineatul (2) litera (e), coroborat cu articolul 218 alineatul (6) litera (a),
   având în vedere propunerea Comisiei Europene,
   având în vedere aprobarea Parlamentului European,
   întrucât:

               (1)

               Ca urmare a autorizației acordate Comisiei la 27 februarie 2006, au fost finalizate negocierile cu Confederația Elvețiană și Principatul Liechtenstein referitoare la un Protocol privind aderarea Principatului Liechtenstein la Acordul dintre Comunitatea Europeană și Confederația Elvețiană privind criteriile și mecanismele de determinare a statului responsabil de examinarea unei cereri de azil introduse într-un stat membru sau în Elveția (denumit în continuare „protocolul”).

               (2)

               În conformitate cu Decizia Consiliului din 28 februarie 2008, și sub rezerva încheierii acestuia la o dată ulterioară, protocolul a fost semnat, în numele Comunității Europene, la 28 februarie 2008.

               (3)

               Ca o consecință a intrării în vigoare a Tratatului de la Lisabona la 1 decembrie 2009, Uniunea Europeană a înlocuit Comunitatea Europeană și a succedat acesteia.

               (4)

               Protocolul ar trebui aprobat.

               (5)

               În conformitate cu articolul 3 din Protocolul privind poziția Regatului Unit și a Irlandei cu privire la spațiul de libertate, securitate și justiție, anexat la Tratatul privind Uniunea Europeană și la Tratatul privind funcționarea Uniunii Europene, aceste state membre participă la adoptarea și aplicarea prezentei decizii.

               (6)

               În conformitate cu articolele 1 și 2 din Protocolul privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la adoptarea prezentei decizii, nu are obligații în temeiul acesteia și nu face obiectul aplicării sale,

         ADOPTĂ PREZENTA DECIZIE:
   Articolul 1
   Protocolul între Comunitatea Europeană, Confederația Elvețiană și Principatul Liechtenstein privind aderarea Principatului Liechtenstein la Acordul dintre Comunitatea Europeană și Confederația Elvețiană privind criteriile și mecanismele de determinare a statului responsabil de examinarea unei cereri de azil introduse într-un stat membru sau în Elveția și declarațiile anexate la acesta se aprobă în numele Uniunii Europene.
   Textul protocolului, al actului final și al declarațiilor conexe se atașează la prezenta decizie.
   Articolul 2
   Președintele Consiliului este autorizat să desemneze persoana împuternicită să depună, în numele Uniunii, instrumentul de aprobare prevăzut la articolul 8 alineatul (1) din protocol pentru a exprima consimțământul Uniunii de a-și asuma obligații și să procedeze la următoarea notificare:

      „Ca o consecință a intrării în vigoare a Tratatului de la Lisabona la 1 decembrie 2009, Uniunea Europeană a înlocuit Comunitatea Europeană și i-a succedat acesteia, iar de la acea dată exercită toate drepturile și își asumă toate obligațiile Comunității Europene. Prin urmare, în textul protocolului, precum și în cel al acordului, trimiterile la «Comunitatea Europeană» se înțeleg ca trimiteri la «Uniunea Europeană».”

   Articolul 3
   Prezenta decizie intră în vigoare la data adoptării.
   Articolul 4
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 7 martie 2011.

            Pentru Consiliu

            Președintele

         CZOMBA S.

      PROTOCOL
      între Comunitatea Europeană, Confederația Elvețiană și Principatul Liechtenstein privind aderarea Principatului Liechtenstein la Acordul între Comunitatea Europeană și Confederația Elvețiană privind criteriile și mecanismele de determinare a statului responsabil să examineze o cerere de azil introdusă într-un stat membru sau în Elveția
      COMUNITATEA EUROPEANĂ
      și
      CONFEDERAȚIA ELVEȚIANĂ
      și
      PRINCIPATUL LIECHTENSTEIN
      denumite în continuare „părțile contractante”,
      AVÂND ÎN VEDERE Acordul între Comunitatea Europeană și Confederația Elvețiană privind criteriile și mecanismele de determinare a statului responsabil să examineze o cerere de azil introdusă într-un stat membru sau în Elveția, semnat la 26 octombrie 2004 (1) (denumit în continuare „Acordul între Comunitatea Europeană și Elveția”),
      REAMINTIND că articolul 15 din respectivul acord prevede posibilitatea ca Principatul Liechtenstein să adere, printr-un protocol, la Acordul între Comunitatea Europeană și Elveția,
      AVÂND ÎN VEDERE așezarea geografică a Principatului Liechtenstein,
      AVÂND ÎN VEDERE dorința Principatului Liechtenstein de a fi asociat legislației comunitare sub incidența căreia se găsesc regulamentele Dublin și Eurodac (denumit în continuare „acquis-ul Dublin/Eurodac”),
      ÎNTRUCÂT Comunitatea Europeană a încheiat, la 19 ianuarie 2001, un acord cu Republica Islanda și cu Regatul Norvegiei privind criteriile și mecanismele de determinare a statului responsabil să examineze o cerere de azil introdusă într-un stat membru sau în Islanda sau Norvegia pe baza Convenției de la Dublin (2),
      ÎNTRUCÂT este de dorit ca Principatul Liechtenstein să fie asociat în condiții de egalitate cu Islanda, Norvegia și Elveția la punerea în practică, aplicarea și dezvoltarea acquis-ului Dublin/Eurodac,
      ÎNTRUCÂT ar trebui să se încheie un protocol între Comunitatea Europeană, Confederația Elvețiană și Principatul Liechtenstein care să prevadă pentru Liechtenstein drepturi și obligații similare celor din protocoalele încheiate între Comunitatea Europeană, pe de o parte, și Islanda și Norvegia, precum și Elveția, pe de altă parte,
      ÎNTRUCÂT în conformitate cu Protocolul privind poziția Danemarcei anexat la Tratatul privind Uniunea Europeană și la Tratatul de instituire a Comunității Europene, dispozițiile din titlul IV din Tratatul de instituire a Comunității Europene și actele adoptate în baza acelui titlu nu se aplică Regatului Danemarcei, dar ar trebui să fie posibil pentru Confederația Elvețiană și Principatul Liechtenstein, pe de o parte, și Danemarcei, pe de altă parte, să aplice dispoziții fundamentale din Acordul între Comunitatea Europeană și Elveția în raporturile dintre ele, după cum prevede articolul 11 alineatul (1) din respectivul acord,
      ÎNTRUCÂT este necesar să se asigure faptul că statele cu care Comunitatea Europeană a stabilit o asociere în scopul punerii în practică, aplicării și dezvoltării acquis-ului Dublin/Eurodac aplică acest acquis și în raporturile dintre ele,
      ÎNTRUCÂT funcționarea corectă a acquis-ului Dublin/Eurodac impune aplicarea simultană a prezentului protocol și a acordurilor între diferitele părți asociate cu sau care participă la punerea în practică și dezvoltarea acquis-ului Dublin/Eurodac care reglementează raporturile lor reciproce,
      ÎNTRUCÂT Directiva 95/46/CE a Parlamentului European si a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date (3) trebuie să fie aplicată de către Principatul Liechtenstein, astfel cum este aplicată de către de către statele membre ale Uniunii Europene la prelucrarea datelor cu caracter personal în sensul prezentului protocol,
      AVÂND ÎN VEDERE Protocolul privind aderarea Principatului Liechtenstein la Acordul între Uniunea Europeană, Comunitatea Europeană, Confederația Elvețiană privind asocierea Confederației Elvețiene la punerea în practică, aplicarea și dezvoltarea acquis-ului Schengen (4),
      AVÂND ÎN VEDERE legătura dintre acquis-ul comunitar referitor la stabilirea unor criterii și mecanisme de determinare a statului responsabil să examineze o cerere de azil introdusă într-unul dintre statele membre și privind instituirea Eurodac și acquis-ul Schengen,
      ÎNTRUCÂT această legătură impune aplicarea simultană a acquis-ului Schengen și a acquis-ului comunitar referitor la crearea unor criterii și mecanisme de determinare a statului responsabil să examineze o cerere de azil introdusă într-unul dintre statele membre și privind instituirea Eurodac,
      AU CONVENIT URMĂTOARELE DISPOZIȚII:
      Articolul 1
      (1)   În conformitate cu articolul 15 din Acordul între Comunitatea Europeană și Confederația Elvețiană privind criteriile și mecanismele de determinare a statului responsabil să examineze o cerere de azil introdusă într-un stat membru sau în Elveția (denumit în continuare „Acordul între Comunitatea Europeană și Elveția”), Principatul Liechtenstein (denumit în continuare „Liechtenstein”) aderă la respectivul acord, în condițiile stabilite prin prezentul protocol.
      (2)   Prezentul protocol creează drepturi și obligații reciproce între părțile contractante, în conformitate cu normele și procedurile stabilite în continuare.
      Articolul 2
      (1)   Dispozițiile cuprinse în:

                  —

                  Regulamentul Dublin (5)

                  —

                  Regulamentul Eurodac (6)

                  —

                  Regulamentul de aplicare a Eurodac (7) și

                  —

                  Regulamentul de aplicare a Convenției de la Dublin (8),

            sunt puse în aplicare de către Liechtenstein și se aplică în raporturile dintre acesta și statele membre ale Uniunii Europene și cu Elveția.
      (2)   Actele și măsurile adoptate de Comunitatea Europeană care modifică sau dezvoltă dispozițiile prevăzute la alineatul (1) și deciziile adoptate în conformitate cu procedurile stabilite în dispozițiile respective, sunt de asemenea acceptate, puse în practică și aplicate de către Liechtenstein, fără a aduce atingere articolului 5.
      (3)   În sensul alineatelor (1) și (2), trimiterile la „statele membre” în dispozițiile prevăzute la alineatul (1) se interpretează ca incluzând și Liechtenstein.
      Articolul 3
      Drepturile și obligațiile stabilite la articolul 2, articolul 3 alineatele (1)-(4), articolele 5-7, articolul 8 alineatul (1) al doilea paragraf și articolul 8 alineatul (2), articolele 9-11 din Acordul între Comunitatea Europeană și Elveția se aplică mutatis mutandis Liechtensteinului.
      Articolul 4
      Un reprezentant al guvernului Liechtensteinului devine membru în cadrul comitetului mixt instituit prin articolul 3 din Acordul între Comunitatea Europeană și Elveția.
      Mandatul de președinte al comitetului mixt este deținut alternativ, pentru o perioadă de șase luni, de către reprezentantul Comisiei Comunităților Europene (denumită în continuare „Comisia”)și, respectiv, de către reprezentantul Guvernului Liechtensteinului sau al Elveției.
      Articolul 5
      (1)   Sub rezerva alineatului (2), atunci când Consiliul Uniunii Europene (denumit în continuare „Consiliul”) adoptă acte sau măsuri de modificare sau dezvoltare a prevederilor articolului 2 și atunci când se adoptă actele sau măsurile în conformitate cu procedurile stabilite în respectivele prevederi, acele acte sau măsuri se aplică simultan de către statele membre și Liechtenstein, în absența unor prevederi contrare explicite.
      (2)   Comisia notifică fără întârziere Liechtensteinul cu privire la adoptarea actelor sau a măsurilor prevăzute la alineatul (1). Liechtensteinul decide dacă acceptă conținutul acestora și le transpune în sistemul său de drept intern. Această decizie este adusă la cunoștința Comisiei în termen de treizeci de zile de la adoptarea actelor sau a măsurilor în cauză.
      (3)   În cazul în care conținutul unui asemenea act sau al unei asemenea măsuri poate deveni obligatoriu pentru Liechtenstein numai după respectarea cerințelor constituționale, Liechtensteinul informează Comisia cu privire la acest fapt la data notificării sale. Liechtensteinul informează în scris, de îndată, Consiliul și Comisia cu privire la îndeplinirea tuturor cerințelor constituționale. Atunci când nu este necesar un referendum, notificarea trebuie să aibă loc în cel mult treizeci de zile de la expirarea termenului pentru referendum. Dacă este necesar un referendum, Liechtensteinul are la dispoziție optsprezece luni de la data notificării din partea Comisiei, în care să efectueze comunicarea. De la data stabilită pentru intrarea în vigoare a actului sau a măsurii pentru Liechtenstein și până când acesta a comunicat îndeplinirea cerințelor constituționale, Liechtensteinul aplică actul sau măsura respectivă în mod provizoriu atunci când este posibil.
      (4)   Dacă Liechtensteinul nu poate aplica actul sau măsura respectivă în mod provizoriu și dacă acest lucru generează dificultăți care împiedică funcționarea cooperării Dublin/Eurodac, situația este examinată de comitetul mixt. Comunitatea Europeană poate lua măsuri corespunzătoare împotriva Liechtensteinului pentru a asigura buna funcționare a cooperării Dublin/Eurodac.
      (5)   Acceptarea de către Liechtenstein a actelor și măsurilor menționate la alineatul (1) creează drepturi și obligații între Liechtenstein, Elveția și statele membre ale Uniunii Europene.
      (6)   Prezentul protocol se suspendă în oricare din următoarele cazuri:

                  (a)

                  Liechtensteinul comunică decizia sa de a nu accepta conținutul unuia dintre actele sau măsurile prevăzute la alineatul (1) și cărora le-au fost aplicate procedurile stabilite prin prezentul protocol;

                  (b)

                  Liechtensteinul nu efectuează notificarea în termenul de treizeci de zile prevăzut la alineatul (2); sau

                  (c)

                  Liechtensteinul nu efectuează notificarea în cel mult treizeci de zile după expirarea termenului sau, în cazul unui referendum, în termenul de optsprezece luni stabilit la alineatul (3), sau nu aplică, în mod provizoriu, de la data stabilită pentru intrarea în vigoare actul sau a măsura respective, astfel cum prevede același alineat.

            (7)   Comitetul mixt trebuie să examineze situația care a avut ca efect suspendarea și se străduiește să soluționeze cauzele principale de neacceptare sau neratificare în termen de nouăzeci de zile. După examinarea tuturor celorlalte posibilități în vederea bunei funcționări a protocolului, inclusiv a posibilității de a constata echivalența actelor cu putere de lege și a normelor administrative ale părților contractante, acesta poate decide, în unanimitate, să repună în vigoare prezentul protocol. Dacă, după nouăzeci de zile, prezentul protocol este tot suspendat, se consideră că este reziliat.
      Articolul 6
      În ceea ce privește costurile administrative și de funcționare asociate cu crearea și funcționarea unității centrale Eurodac, Liechtensteinul contribuie la bugetul general al Comunităților Europene în proporție de 0,071 % din valoarea inițială de referință de 11 675 000 EUR și, din anul financiar 2004, în proporție de 0,071 % din alocările bugetare corespunzătoare pentru anul financiar respectiv.
      Articolul 7
      Prezentul protocol nu aduce atingere acordurilor între Liechtenstein și Elveția în măsura în care acestea sunt compatibile cu prezentul protocol. Dacă astfel de acorduri sunt incompatibile cu prezentul protocol, acesta din urmă prevalează.
      Articolul 8
      (1)   Prezentul protocol este ratificat sau aprobat de către părțile contractante. Instrumentele de ratificare sau aprobare se depun la Secretarul General al Consiliului, care îndeplinește rolul de depozitar.
      (2)   Prezentul protocol intră în vigoare în prima zi a lunii care urmează notificării părților contractante de către depozitar cu privire la depunerea instrumentului ultim de ratificare sau aprobare.
      (3)   Articolul 1, articolul 4 și articolul 5 alineatul (2) prima teză din prezentul protocol, precum și drepturile și obligațiile stabilite la articolele 2, 3 alineatele (1)-(4) din Acordul între Comunitatea Europeană și Elveția se aplică în mod provizoriu Liechtensteinului de la data semnării prezentului protocol.
      Articolul 9
      În ceea ce privește actele sau măsurile adoptate după semnarea prezentului protocol, dar înainte de intrarea în vigoare a acestuia, termenul de treizeci de zile menționat la articolul 5 alineatul (2) ultima teză începe să curgă de la data intrării în vigoare a prezentului protocol.
      Articolul 10
      (1)   Prezentul protocol se aplică numai dacă sunt puse în practică și acordurile care trebuie încheiate de către Liechtenstein, prevăzute la articolul 11 din Acordul între Comunitatea Europeană și Elveția.
      (2)   De asemenea, prezentul protocol este pus în aplicare numai dacă este pus în practică și Protocolul încheiat între Uniunea Europeană, Comunitatea Europeană, Confederația Elvețiană și Principatul Liechtenstein privind aderarea Principatului Liechtenstein la Acordul între Uniunea Europeană, Comunitatea Europeană și Confederația Elvețiană privind asocierea Confederației Elvețiene la punerea în practică, aplicarea și dezvoltarea acquis-ului Schengen.
      Articolul 11
      (1)   Prezentul protocol poate fi denunțat de oricare parte contractantă. Denunțarea este notificată depozitarului și produce efecte la șase luni de la notificare.
      (2)   În cazul denunțării de către Elveția a prezentului protocol sau a Acordului între Comunitatea Europeană și Elveția, ori al rezilierii Acordului între Comunitatea Europeană și Elveția în ceea ce privește Elveția, Acordul între Comunitatea Europeană și Elveția și prezentul protocol rămân în vigoare cu privire la raporturile dintre Comunitatea Europeană, pe de o parte, și Liechtenstein, pe de altă parte.
      (3)   Prezentul protocol se consideră a fi reziliat dacă Liechtensteinul denunță unul dintre acordurile prevăzute articolul 11 din Acordul între Comunitatea Europeană și Elveția care au fost încheiate de către Liechtenstein, sau denunță Protocolul prevăzut la articolul 10 alineatul (2).
      Articolul 12
      Prezentul protocol este redactat în triplu exemplar în limbile bulgară, cehă, daneză, engleză, estonă, finlandeză, franceză, germană, greacă, maghiară, italiană, letonă, lituaniană, malteză, olandeză, poloneză, portugheză, română, slovacă, slovenă, spaniolă și suedeză, fiecare text fiind autentic în egală măsură.

         DREPT PENTRU CARE, subsemnații plenipotențiari și-au depus semnătura pe ultima pagină a prezentului acord.
         Съставено в Брюксел на двадесет и осми февруари две хиляди и осма година.
         Hecho en Bruselas, el veintiocho de febrero de dos mil ocho.
         V Bruselu dne dvacátého osmého února dva tisíce osm.
         Udfærdiget i Bruxelles den otteogtyvende februar to tusind og otte.
         Geschehen zu Brüssel am achtundzwanzigsten Februar zweitausendacht.
         Kahe tuhande kaheksanda aasta veebruarikuu kahekümne kaheksandal päeval Brüsselis.
         Έγινε στις Βρυξέλλες, στις είκοσι οκτώ Φεβρουαρίου δύο χιλιάδες οκτώ.
         Done at Brussels on the twenty-eighth day of February in the year two thousand and eight.
         Fait à Bruxelles, le vingt-huit février deux mille huit.
         Fatto a Bruxelles, addì ventotto febbraio duemilaotto.
         Briselē, divtūkstoš astotā gada divdesmit astotajā februārī.
         Priimta du tūkstančiai aštuntų metų vasario dvidešimt aštuntą dieną Briuselyje.
         Kelt Brüsszelben, a kétezer-nyolcadik év február huszonnyolcadik napján.
         Magħmul fi Brussell, fit-tmienja u għoxrin jum ta’ Frar tas-sena elfejn u tmienja.
         Gedaan te Brussel, de achtentwintigste februari tweeduizend acht.
         Sporządzono w Brukseli dnia dwudziestego ósmego lutego roku dwa tysiące ósmego.
         Feito em Bruxelas, em vinte e oito de Fevereiro de dois mil e oito.
         Încheiat la Bruxelles, la douăzeci și opt februarie în anul două mii opt.
         V Bruseli dňa dvadsiateho ôsmeho februára dvetisícosem.
         V Bruslju, dne osemindvajsetega februarja leta dva tisoč osem.
         Tehty Brysselissä kahdentenakymmenentenäkahdeksantena päivänä helmikuuta vuonna kaksituhattakahdeksan.
         Som skedde i Bryssel den tjugoåttonde februari tjugohundraåtta.

            За Европейската общност
            Por la Comunidad Europea
            Za Evropské společenství
            For Det Europæiske Fællesskab
            Für die Europäische Gemeinschaft
            Euroopa Ühenduse nimel
            Για την Ευρωπαϊκή Κοινότητα
            For the European Community
            Pour la Communauté européenne
            Per la Comunità europea
            Eiropas Kopienas vārdā
            Europos bendrijos vārdā
            az Európai Közösség részéről
            Għall-Komunità Ewropea
            Voor de Europese Gemeenschap
            W imieniu Wspólnoty Europejskiej
            Pela Comunidade Europeia
            Pentru Comunitatea Europeană
            Za Európske spoločenstvo
            Za Evropsko skupnost
            Euroopan yhteisön puolesta
            På Europeiska gemenskapens vägnar

            За Конфедерация Швейцария
            Por la Confederación Suiza
            Za Švýcarskou konfederaci
            For Det Schweiziske Forbund
            Für die Schweizerische Eidgenossenschaft
            Šveitsi Konföderatsiooni nimel
            Για την Ελβετική Συνομοσπονδία
            For the Swiss Confederation
            Pour la Confédération suisee
            Per la Confederazione svizzera
            Šveices Konfederācijas vārdā
            Šveicarijos Konfederacijos vardu
            A Svájci Állmszövetség részéről
            Għall-Konfederazzjoni Żvizzera
            Voor de Zwitserse Bondsstaat
            W imieniu Konfederacji Szwajcarskiej
            Pela Confederação Suiça
            Pentru Confederația Elvețiană
            Za Švajčiarsku konfederáciu
            Za Švicarsko konfederacijo
            Sveitsin valaliiton puolesta
            För Schweiziska edsförbundet

            За Княжeство Лиxтeнщaйн
            Por el Principado de Liechtenstein
            Za Lichtenštejnské knížectví
            For Fyrstendømmet Liechtenstein
            Für das Fürstentum Liechtenstein
            Liechtensteini Vürstiriigi nimel
            Για τo Πριγκιπάτo τoυ Λιχτενστάιν
            For the Principality of Liechtenstein
            Pour la Principauté de Liechtenstein
            Per il Principato del Liechtenstein
            Lihtenšteinas Firstistes vārdā
            Lichtenšteino Kunigaikštystės vardu
            A Liechtensteini Hercegség részéről
            Għall-Prinċipat ta’ Liechtenstein
            Voor het Vorstendom Liechtenstein
            W imieniu Księstwa Liechtensteinu
            Pelo Principado do Liechtenstein
            Pentru Principatul Liechtenstein
            Za Lichtenštajnské kniežatstvo
            Za Kneževino Lihtenštajn
            Liechtensteinin ruhtinaskunnan puolesta
            För Furstendömet Liechtenstein

         (1)  JO L 53, 27.2.2008, p. 52.

         (2)  JO L 93, 3.4.2001, p. 38.

         (3)  JO L 281, 23.11.1995, p. 31.

         (4)  A se vedea pagina 3 din prezentul Jurnal Oficial.

         (5)  Regulamentul (CE) nr. 343/2003 al Consiliului din 18 februarie 2003 de stabilire a criteriilor și mecanismelor de determinare a statului membru responsabil să examineze o cerere de azil introdusă într-unul din statele membre de către un resortisant al unei țări terțe (JO L 50, 25.2.2003, p. 1).

         (6)  Regulamentul (CE) nr. 1560/2003 al Comisiei din 2 septembrie 2003 de stabilire a normelor de aplicare a Regulamentului (CE) nr. 343/2003 al Consiliului de stabilire a criteriilor și mecanismelor de determinare a statului membru responsabil să examineze o cerere de azil introdusă într-unul din statele membre de către un resortisant al unei țări terțe (JO L 222, 5.9.2003, p. 3).

         (7)  Regulamentul (CE) nr. 2725/2000 al Consiliului din 11 decembrie 2000 privind instituirea sistemului „Eurodac” pentru compararea amprentelor digitale în scopul aplicării eficiente a Convenției de la Dublin (JO L 316, 15.12.2000, p. 1).

         (8)  Regulamentul (CE) nr. 407/2002 al Consiliului din 28 februarie 2002 de stabilire a normelor de aplicare a Regulamentului (CE) nr. 2725/2000 privind instituirea sistemului „Eurodac” pentru compararea amprentelor digitale în scopul aplicării eficiente a Convenției de la Dublin (JO L 62, 5.3.2002, p. 1).

      ACT FINAL
      Plenipotențiarii
      COMUNITĂȚII EUROPENE
      și
      ai CONFEDERAȚIEI ELVEȚIENE
      și
      ai PRINCIPATULUI LIECHTENSTEIN,
      denumite în continuare „părțile contractante”,
      reuniți la Bruxelles în ziua de douăzeci și opt februarie în anul 2008 în vederea semnării Protocolului între Comunitatea Europeană, Confederația Elvețiană și Principatul Liechtenstein privind aderarea Principatului Liechtenstein la Acordul între Comunitatea Europeană și Confederația Elvețiană privind criteriile și mecanismele de determinare a statului responsabil să examineze o cerere de azil introdusă într-un stat membru sau în Elveția, au adoptat protocolul.
      Plenipotențiarii părților contractante au luat act de următoarele declarații enumerate în continuare și anexate prezentului Act final:

                  —

                  Declarația comună a părților contractante privind un dialog strâns;

                  —

                  Declarația Liechtensteinului cu privire la articolul 5 alineatul (3);

                  —

                  Declarația comună privind reuniunile comune ale comitetelor mixte.

            За Европейската общност
            Por la Comunidad Europea
            Za Evropské společenství
            For Det Europæiske Fællesskab
            Für die Europäische Gemeinschaft
            Euroopa Ühenduse nimel
            Για την Ευρωπαϊκή Κοινότητα
            For the European Community
            Pour la Communauté européenne
            Per la Comunità europea
            Eiropas Kopienas vārdā
            Europos bendrijos vārdā
            az Európai Közösség részéről
            Għall-Komunità Ewropea
            Voor de Europese Gemeenschap
            W imieniu Wspólnoty Europejskiej
            Pela Comunidade Europeia
            Pentru Comunitatea Europeană
            Za Európske spoločenstvo
            Za Evropsko skupnost
            Euroopan yhteisön puolesta
            På Europeiska gemenskapens vägnar

            За Конфедерация Швейцария
            Por la Confederación Suiza
            Za Švýcarskou konfederaci
            For Det Schweiziske Forbund
            Für die Schweizerische Eidgenossenschaft
            Šveitsi Konföderatsiooni nimel
            Για την Ελβετική Συνομοσπονδία
            For the Swiss Confederation
            Pour la Confédération suisee
            Per la Confederazione svizzera
            Šveices Konfederācijas vārdā
            Šveicarijos Konfederacijos vardu
            A Svájci Állmszövetség részéről
            Għall-Konfederazzjoni Żvizzera
            Voor de Zwitserse Bondsstaat
            W imieniu Konfederacji Szwajcarskiej
            Pela Confederação Suiça
            Pentru Confederația Elvețiană
            Za Švajčiarsku konfederáciu
            Za Švicarsko konfederacijo
            Sveitsin valaliiton puolesta
            För Schweiziska edsförbundet

            За Княжeство Лиxтeнщaйн
            Por el Principado de Liechtenstein
            Za Lichtenštejnské knížectví
            For Fyrstendømmet Liechtenstein
            Für das Fürstentum Liechtenstein
            Liechtensteini Vürstiriigi nimel
            Για τo Πριγκιπάτo τoυ Λιχτενστάιν
            For the Principality of Liechtenstein
            Pour la Principauté de Liechtenstein
            Per il Principato del Liechtenstein
            Lihtenšteinas Firstistes vārdā
            Lichtenšteino Kunigaikštystės vardu
            A Liechtensteini Hercegség részéről
            Għall-Prinċipat ta’ Liechtenstein
            Voor het Vorstendom Liechtenstein
            W imieniu Księstwa Liechtensteinu
            Pelo Principado do Liechtenstein
            Pentru Principatul Liechtenstein
            Za Lichtenštajnské kniežatstvo
            Za Kneževino Lihtenštajn
            Liechtensteinin ruhtinaskunnan puolesta
            För Furstendömet Liechtenstein

         DECLARAȚIE COMUNĂ A PĂRȚILOR CONTRACTANTE PRIVIND UN DIALOG STRÂNS
         Părțile contractante subliniază importanța unui dialog strâns și productiv între toate părțile care participă la punerea în practică a dispozițiilor enumerate în articolul 2 alineatul (1) din prezentul protocol.
         În conformitate cu articolul 3 alineatul (1) din Acordul între Comunitatea Europeană și Elveția, cu privire la reuniunile comitetului mixt în vederea unui schimb de opinii cu Elveția, Comisia va invita experți din statele membre să asculte experți din Liechtenstein în toate chestiunile reglementate în Acordul între Comunitatea Europeană și Elveția.
         Părțile contractante constată că statele membre sunt pregătite să accepte această invitație și să ia parte la aceste schimburi de opinii cu Liechtensteinul în toate chestiunile reglementate în Acordul între Comunitatea Europeană și Elveția.

         DECLARAȚIA LIECHTENSTEINULUI PRIVIND ARTICOLUL 5 ALINEATUL (3)
         (Termenul de acceptare a noilor elemente din acquis-ul Dublin/Eurodac)
         Termenul maxim de optsprezece luni stabilit în articolul 5 alineatul (3) acoperă atât aprobarea, cât și punerea în practică a actului sau a măsurii. Acesta include următoarele etape:

                     —

                     etapa pregătitoare;

                     —

                     procedura parlamentară;

                     —

                     termenul de treizeci de zile pentru referendum;

                     —

                     dacă este cazul, referendumul (organizarea și votarea);

                     —

                     promulgarea de către șeful statului.

               Guvernul Liechtensteinului aduce la cunoștința Consiliului și a Comisiei, fără întârziere, încheierea fiecărei etape.
         Guvernul Liechtensteinului își asumă obligația de a folosi orice mijloace aflate la dispoziția sa pentru a se asigura că etapele menționate se încheie cât mai repede posibil.

         DECLARAȚIA COMUNĂ PRIVIND REUNIUNILE COMUNE ALE COMITETELOR MIXTE
         Delegația Comisiei Europene,
         Delegațiile care reprezintă Guvernul Republicii Islanda și Guvernul Regatului Norvegiei,
         Delegația care reprezintă Guvernul Confederației Elvețiene,
         Delegația care reprezintă Guvernul Principatului Liechtenstein,
         Iau la cunoștință de faptul că Liechtensteinul aderă, printr-un protocol, la prezentul acord, la comitetul mixt instituit prin Acordul între Comunitatea Europeană și Confederația Elvețiană privind criteriile și mecanismele de determinare a statului responsabil să examineze o cerere de azil introdusă într-un stat membru sau în Elveția.
         Au decis să organizeze reuniuni comune ale comitetelor mixte, instituite prin Acordul între Comunitatea Europeană și Islanda și Norvegia privind criteriile și mecanismele de determinare a statului responsabil să examineze o cerere de azil introdusă într-un stat membru sau în Islanda sau Norvegia, pe de o parte, și prin Acordul între Comunitatea Europeană și Confederația Elvețiană privind criteriile și mecanismele de determinare a statului responsabil să examineze o cerere de azil introdusă într-un stat membru sau în Elveția, astfel cum a fost completat de Protocolul privind aderarea Liechtensteinului, pe de altă parte.
         Iau la cunoștință de faptul că organizarea acestor reuniuni în mod mixt necesită înțelegeri practice cu privire la mandatul președintelui acestor întâlniri atunci când această președinție trebuie deținută de statele asociate conform Acordului între Comunitatea Europeană și Confederația Elvețiană privind criteriile și mecanismele de determinare a statului responsabil să examineze o cerere de azil introdusă într-un stat membru sau în Elveția, așa cum este completat prin Protocolul privind aderarea Liechtensteinului sau prin Acordul între Comunitatea Europeană și Republica Islanda și Regatul Norvegiei privind criteriile și mecanismele de determinare a statului responsabil să examineze o cerere de azil introdusă într-un stat membru sau în Islanda sau Norvegia.
         Iau act de dorința statelor asociate de a ceda, după cum este necesar, exercițiul președințiilor lor și de a efectua o rotație în ordinea alfabetică a denumirilor existente de la intrarea în vigoare a Acordului între Comunitatea Europeană și Confederația Elvețiană privind criteriile și mecanismele de determinare a statului responsabil să examineze o cerere de azil introdusă într-un stat membru sau în Elveția, astfel cum a fost completat prin Protocolul privind aderarea Liechtensteinului.


title: 2011/608/UE: Decizia Parlamentului European din 10 mai 2011 privind descărcarea de gestiune pentru execuția bugetului Întreprinderii comune europene pentru ITER și pentru dezvoltarea energiei de fuziune aferent exercițiului financiar 2009#Rezoluția Parlamentului European din 10 mai 2011 conținând observațiile care fac parte integrantă din decizia privind descărcarea de gestiune pentru execuția bugetului Întreprinderii comune europene pentru ITER și pentru dezvoltarea energiei de fuziune aferent exercițiului financiar 2009

text:
               27.9.2011

               RO

               Jurnalul Oficial al Uniunii Europene

               L 250/237

         DECIZIA PARLAMENTULUI EUROPEAN
   din 10 mai 2011
   privind descărcarea de gestiune pentru execuția bugetului Întreprinderii comune europene pentru ITER și pentru dezvoltarea energiei de fuziune aferent exercițiului financiar 2009
   (2011/608/UE)
   PARLAMENTUL EUROPEAN,

               —

               având în vedere conturile anuale finale ale Întreprinderii comune europene pentru ITER și pentru dezvoltarea energiei de fuziune pentru exercițiul financiar 2009,

               —

               având în vedere Raportul Curții de Conturi privind conturile anuale ale Întreprinderii comune europene pentru ITER și pentru dezvoltarea energiei de fuziune pentru exercițiul financiar încheiat la 31 decembrie 2009, însoțit de răspunsurile Întreprinderii comune (1),

               —

               având în vedere Recomandarea Consiliului din 15 februarie 2011 (05894/2011 – C7-0051/2011),

               —

               având în vedere articolul 276 din Tratatul CE și articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Decizia 2007/198/Euratom a Consiliului din 27 martie 2007 de înființare a Întreprinderii comune europene pentru ITER și pentru dezvoltarea energiei de fuziune, cu oferirea unor avantaje conexe (3), în special articolul 5,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar (A7-0131/2011),

               1.

               acordă directorului Întreprinderii comune europene pentru ITER și pentru dezvoltarea energiei de fuziune descărcarea de gestiune pentru execuția bugetului Întreprinderii comune aferent exercițiului financiar 2009;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului Întreprinderii comune europene pentru ITER și pentru dezvoltarea energiei de fuziune, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Jerzy BUZEK

            Secretarul general

         Klaus WELLE

      (1)  JO C 342, 16.12.2010, p. 22.

      (2)  JO L 248, 16.9.2002, p. 1.

      (3)  JO L 90, 30.3.2007, p. 58.

      (4)  JO L 357, 31.12.2002, p. 72.

      REZOLUȚIA PARLAMENTULUI EUROPEAN
      din 10 mai 2011
      conținând observațiile care fac parte integrantă din decizia privind descărcarea de gestiune pentru execuția bugetului Întreprinderii comune europene pentru ITER și pentru dezvoltarea energiei de fuziune aferent exercițiului financiar 2009
      PARLAMENTUL EUROPEAN,

                  —

                  având în vedere conturile anuale finale ale Întreprinderii comune europene pentru ITER și pentru dezvoltarea energiei de fuziune pentru exercițiul financiar 2009,

                  —

                  având în vedere Raportul Curții de Conturi privind conturile anuale ale Întreprinderii comune europene pentru ITER și pentru dezvoltarea energiei de fuziune pentru exercițiul financiar încheiat la 31 decembrie 2009, însoțit de răspunsurile Întreprinderii comune (1),

                  —

                  având în vedere Recomandarea Consiliului din 15 februarie 2011 (05894/2011 – C7-0051/2011),

                  —

                  având în vedere articolul 276 din Tratatul CE și articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

                  —

                  având în vedere Decizia 2007/198/Euratom a Consiliului din 27 martie 2007 de înființare a Întreprinderii comune europene pentru ITER și pentru dezvoltarea energiei de fuziune, cu oferirea unor avantaje conexe (3), în special articolul 5,

                  —

                  având în vedere Regulamentul financiar al Întreprinderii comune europene pentru ITER și pentru dezvoltarea energiei de fuziune, adoptat prin decizia consiliului său de administrație la 22 octombrie 2007 (numit în continuare „regulamentul financiar al ITER”),

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

                  —

                  având în vedere articolul 77 și anexa VI la Regulamentul său de procedură,

                  —

                  având în vedere raportul Comisiei pentru control bugetar (A7-0131/2011),

                  A.

                  întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale pentru exercițiul financiar 2009 și cu privire la legalitatea și regularitatea operațiunilor subiacente;

                  B.

                  întrucât Întreprinderea comună europeană pentru ITER și pentru dezvoltarea energiei de fuziune se află în etapa de demarare și nu a pus încă în aplicare pe deplin sistemele sale de control interne și de raportare financiară până la sfârșitul exercițiului 2009;

                  C.

                  întrucât Regulamentul financiar al ITER se bazează pe Regulamentul financiar cadru, care a fost modificat recent pentru a fi în conformitate cu modificările operate la Regulamentul financiar general;

                  D.

                  întrucât, la 9 octombrie 2008, Curtea de Conturi a prezentat Avizul nr. 4/2008 privind Regulamentul financiar al ITER,

         Execuția bugetului

                  1.

                  remarcă faptul că bugetul final al Întreprinderii comune aferent exercițiului 2009 a fost de 173 600 000 EUR, iar rata generală de utilizare a creditelor de plată a fost de 65,3 %;

                  2.

                  recunoaște că Întreprinderea comună se află încă în etapa de demarare și că utilizarea insuficientă a creditelor este cauzată în principal de întârzieri în derularea programului privind fuziunea al Euratom, după cum a raportat și Curtea de Conturi în 2008;

                  3.

                  constată că depozitele bancare de la sfârșit de exercițiu care totalizează 42 000 000 EUR reprezintă o încălcare a principiului bugetar al echilibrului;

                  4.

                  consideră că este important, pentru a defini aplicarea acestei derogări de la principiul bugetar general al echilibrului, să se stabilească condițiile în care, dacă soldul contului este pozitiv, acesta va fi introdus în bugetul Întreprinderii comune aferent exercițiului financiar următor;

         Prezentarea conturilor

                  5.

                  invită Întreprinderea comună să își armonizeze conturile sub îndrumarea Comisiei;

                  6.

                  recunoaște faptul că, spre deosebire de alte întreprinderi comune ale UE, ITER este în întregime finanțată din fonduri publice;

         Sistemele de control intern

                  7.

                  îndeamnă Întreprinderea comună să finalizeze implementarea sistemelor sale de control intern și de informare financiară;

                  8.

                  în plus, invită Întreprinderea comună să includă în normele sale financiare o trimitere specifică la competențele Serviciului de Audit Intern (IAS), în calitatea acestuia de auditor intern al Întreprinderii comune, pe baza dispozițiilor stabilite în Regulamentul financiar cadru pentru organismele comunitare;

                  9.

                  consideră, în special, că rolul Comisiei ca auditor intern ar trebui să fie de consiliere a Întreprinderii comune cu privire la gestionarea riscurilor, formulând avize independente referitoare la calitatea sistemelor de gestiune și control și prezentând recomandări pentru îmbunătățirea condițiilor de realizare a operațiunilor și pentru promovarea bunei gestiuni financiare; consideră, de asemenea, esențială prezentarea de către Întreprinderea comună autorității care acordă descărcarea de gestiune a unui raport întocmit de directorul Întreprinderii comune în care să fie prezentată o sinteză a numărului și tipurilor de audituri interne efectuate de auditorul intern, a recomandărilor formulate și a măsurilor întreprinse în urma acestor recomandări;

                  10.

                  consideră că, având în vedere dimensiunile bugetului său și complexitatea sarcinilor sale, Întreprinderea comună ar trebui să înființeze un comitet de audit, care să se afle în subordinea directă a Consiliului de administrație;

         Regulamentul financiar

                  11.

                  solicită Întreprinderii comune să își modifice Regulamentul financiar pentru a integra recomandările efectuate de Curtea de Conturi în Avizul nr. 4/2008 privind respectivul regulament; consideră că sunt în continuare necesare îmbunătățiri în ceea ce privește:

                              —

                              excepțiile de la principiile bugetare;

                              —

                              rolul IAS;

                              —

                              instituirea unui comitet de audit;

                              —

                              plata cu întârziere a contribuțiilor membrilor;

                              —

                              condițiile de acordare a subvențiilor;

                              —

                              dispozițiile tranzitorii prevăzute la articolul 133 din Regulamentul financiar al ITER.

         (1)  JO C 342, 16.12.2010, p. 22.

         (2)  JO L 248, 16.9.2002, p. 1.

         (3)  JO L 90, 30.3.2007, p. 58.

         (4)  JO L 357, 31.12.2002, p. 72.